ตลท.หวังตัวแทนขายพันธบัตรคลัง
ตลท.เตรียมเสนอคลังนำระบบการสุ่มคัดเลือกของเซตเทรดไปจัดสรรการกระจายพันธบัตรรัฐบาล หวังเข้าถึงรายย่อยมากขึ้น
4 ก.พ. 2555

ตลท.เตรียมเสนอคลังนำระบบการสุ่มคัดเลือกของเซตเทรดไปจัดสรรการกระจายพันธบัตรรัฐบาล หวังเข้าถึงรายย่อยมากขึ้น 
นายภากร ปีตธวัชชัย รองผู้จัดการ สายงานการตลาด ตลาดหลักทรัพย์แห่งประเทศไทย (ตลท.) เปิดเผยว่า ตลท.มีแผนที่จะนำระบบสุ่มคัดเลือก (Random) ของระบบเซตเทรดไปนำเสนอกระทรวงการคลัง เพื่อพิจารณาสำรองเพื่อใช้ในการจัดสรรพันธบัตรรัฐบาลให้เข้าถึงนักลงทุนรายย่อยมากขึ้น จากปัจจุบันส่วนใหญ่ผู้ซื้อเกาะกลุ่มอยู่ในนักลงทุนสถาบันเป็นหลัก และทำให้รายย่อยเข้าถึงการซื้อพันธบัตรได้ยาก หรือที่ผ่านมาที่ธนาคารแห่งประเทศไทย (ธปท.) เสนอขายพันธบัตรแต่ละครั้ง ทำให้รายย่อยต้องต่อแถวจำนวนมาก
“ปัจจุบันถือว่านักลงทุนรุ่นใหม่มีความสนใจลงทุนในพันธบัตรและหุ้นกู้มากขึ้น เพราะเป็นหนทางหนึ่งที่ทำให้อัตราผลตอบแทนที่มากขึ้นนอกจากเงินฝาก ประกอบกับเดือน ส.ค. การคุ้มครองเงินฝากบัญชีละ 1 ล้านบาท จะเริ่มมีผลบังคับใช้ ยิ่งเป็นตัวกระตุ้นให้ประชาชนต้องหาที่ลงทุนเพื่อให้อัตราผลตอบแทนเพิ่มขึ้น อีกทั้งพันธบัตรหรือหุ้นกู้เป็นเรื่องที่เข้าใจง่าย เพราะจะได้รับคืนทั้งเงินต้นและอัตราดอกเบี้ยที่มีการกำหนดแน่นอน” 
ขณะที่ปัจจุบันหลายบริษัทก็พยายามหาแหล่งเงินทุนเพื่อนำไปขยายการลงทุนมากขึ้นนอกจากการกู้เงินจากธนาคารพาณิชย์ การใช้ตลาดหุ้น การเสนอขายตั๋วบีอี 
อย่างไรก็ดี ต้องทำความเข้าใจว่าระบบเซตเทรดของ ตลท. ไม่ได้มีเพียงแต่ให้บริการด้านระบบการซื้อและขายหลักทรัพย์เพียงอย่างเดียว แต่ยังให้บริการการจัดระบบสุ่มเลือกให้กับลูกค้าที่ต้องการกระจายทั้งการจองซื้อหลักทรัพย์ ซึ่งที่ผ่านมามีการ Random จัดสรรหุ้นให้นักลงทุนจองหุ้นที่เสนอขายครั้งแรกให้ประชาชนของบริษัท ไทยออยล์ (TOP) และล่าสุดกับการนำระบบ Random ไปใช้สำหรับการจัดสรรหุ้นกู้ครั้งแรกของประเทศไทยสำหรับการจัดสรรหุ้นกู้ให้กับรายย่อยจำนวน 4,000 ล้านบาท ของบริษัท ตปท. (PTT) เพื่อกระจายและเข้าถึงทั้งผู้ถือหุ้นเดิมและผู้ลงทุนรายใหม่อย่างเท่าเทียมกัน
นายภากร กล่าวต่อว่า ในอนาคตมีแนวโน้มที่บริษัทขนาดใหญ่หลายแห่งต้องการเจาะกลุ่ม หรือสร้างฐานลูกค้ารายบุคคลหน้าใหม่มากขึ้น แม้ในหลายบริษัทจะมีแฟนคลับที่ซื้อหุ้นกู้ของบริษัทอย่างต่อเนื่องทุกครั้งที่มีการออก แต่เห็นกรณีตัวอย่างจากการจัดสรรหุ้นกู้ของ PTT ครั้งล่าสุด ที่ไม่อยากให้ผู้ได้รับการจัดสรรหุ้นกู้มีเพียงแต่ผู้ลงทุนรายเดิมเท่านั้น